Քրիստիան Թյութունջյան

Քրիստիան Անդրանիկի Թյութունջյան (Թյութունջյան դը Վարդավան, 1965, հունվարի 27, Փարիզ, Ֆրանսիա), եգիպտագետ, հնէաբուսաբան։ Կենսաբանական գիտությունների դոկտոր (1994)։

Կենսագրություն 
Քրիստիան Թյութունջյանը ծնվել է Փարիզում։ 1988 թվականին ավարտել է Լոնդոնի համալսարանական քոլեջը։ 1988 թվականին Լոնդոնի թագավորական բուսաբանական այգու պահեստներում հայտնաբերել է Թութանհամոնի դամբարանի բուսահնէաբանական մեծաքանակ նյութ (որը բերել էր Հովարդ Քարտերը, և ժամանակի ընթացքում այն մոռացության էր մատնվել)։ 1989 թվականից Կահիրեի թանգարանում ուսումնասիրել է Թութանհամոնի դամբարանի բուսահնէաբանական նյութը։ 1995 թվականին ղեկավարել է Վենետիկի Մխիթարյան միաբանության եգիպտական մումիայի փաթեթազերծման և հետազոտության ծրագիրը։

2006 թվականից բնակվում է Հայաստանում։ Երևանի պետական համալսարանում նրա նախաձեռնությամբ հիմնվել է Եգիպտագիտության կենտրոն, որը համագործակցում է տարբեր համալսարանների եգիպտագիտության կենտրոնների հետ, ծրագիր է մշակում Արիզոնայի և Օքսֆորդի համալսարանների հետ։ Հիմնադրման օրվանից Եգիպտագիտության կենտրոնում պարոն դը Վարդավանին հաջողվել է ստանալ եգիպտական կապույտ կոչվող գույնը, որը ստանում են աշխարհի միայն մի քանի լաբորատորիաներում։

Թյութունջյանի հետազոտության արդյունքում դամբարանի բուսատեսակների թիվը 12-ից դարձել է 145, որոնցից մի քանիսի հայտնաբերումը կարևոր նշանակություն ունի համաշխարհային սննդի պատմության համար։

Մրցանակներ 
«Արդյունավետ գիտաշխատող-2013» մրցույթի հաղթող

Երկեր 
 Հին Եգիպտոսի բուսական նյութերի օրենսգիրքը, անգլերեն, 1997 թ.:
 Քեմբրիջի սննդի համաշխարհային պատմությունը, անգլերեն, 2000 թ.:

Ծանոթագրություններ  

Հայ եգիպտագետներ
Հայ հնէաբուսաբաններ
Փարիզ քաղաքում ծնվածներ
Կենսաբանական գիտությունների դոկտորներ